რთული ქცევის მაპროვოცირებელი ფაქტორები
მართალია, რთული ქცევის მაპროვოცირებელი ფაქტორები
ყოველ კონკრეტულ შემთხვევაში განსხვავებულია,
თუმცა, ისინი, როგორც წესი, ქვემოთ განხილული რომელიმე კატეგორიას უკავშირდება:
• ბიოლოგიური/ფიზიოლოგიური ფაქტორები - ისეთი
ფიზიოლოგიური მოთხოვნილებების დაუკმაყოფილებლობამ,
როგორიცაა შიმშილი, წყურვილი ან სიცივე, შესაძლოა მოახდინონ რთული ქცევის პროვოცირება. ტკივილის შეგრძნება, ასევე, ზრდის, რიგ
შემთხვევებში, აგრესიული ქცევის გამოვლენის ალბათობას.
არასასურველი ქცევების ნაწილი კი ზოგჯერ ემსახურება, ასევე, ე.წ. სენსორული “შიმშილის” დაკმაყოფილებას.
• ბავშვთან დაკავშირებული ფაქტორები - აღნიშნული
კატეგორია რამდენიმე ფაქტორს აერთიანებს:
• კომუნიკაციის სირთულეები: რიგ შემთხვევებში,
ბავშვი არასასურველ ქცევას ახორციელებს მხოლოდ
იმიტომ, რომ საკუთარი აზრების ან ემოციების
სხვაგვარად, სოციალურად უფრო მისაღები ფორმით
გადმოცემის უნარი არ გააჩნია.
• სოციალური წესების არ ცოდნა: ბავშვების ნაწილის
რთული ქცევა, ზოგ შემთხვევაში, იმითაა გამოწვეული,
რომ მათ უბრალოდ არ იციან თუ რა მოლოდინები
არსებობს და რისი გაკეთება მოეთხოვებათ ამა თუ იმ
სიტუაციაში, მათ შორის საგაკვეთილო პროცესში.
• ბავშვის ასაკი: რთულ ქცევებზე მსჯელობისას, მნიშვნელოვანია
გავითვალისწინოთ ბავშვის ასაკი. რიგ შემთხვევებში, ბავშვის ასაკიდან გამომდინარე, მას შესაძლოა ჯერ არ ჰქონდეს ამა თუ იმ ქცევის
განხორციელების უნარი, მაგალითად, არ გააჩნდეს
საკმარისი თვითკონტროლი და ნებისყოფა, რომ
დაელოდოს თავის ჯერს ან იჯდეს სკამზე ხანგრძლივი დროის განმავლობაში.
• ემოციური მდგომარეობა: სხვადასხვა ემოციური
მდგომარეობა, განსაკუთრებით კი ისეთი, როგორიცაა ბრაზი ან შფოთვა, ხშირად ქმნის მზაობას რთული ქცევის გამოვლენისთვის.
• ბავშვის ოჯახთან, სოციალურ გარემოსთან დაკავშირებული
ფაქტორები.
ოჯახთან დაკავშირებული ფაქტორები, რომელთაც შეუძლიათ
ბავშვის რთული ქცევის პროვოცირება მოახდინონ, ფართო სპექტრს მოიცავს, თუმცა მათგან აღსანიშნავია ხშირი ოჯახური კონფლიქტების არსებობა ოჯახში, ასევე, ოჯახის წევრების არათანმიმდევრული აღზრდის სტილი, რაც გულისხმობს ბავშვისთვის განსხვავებული წესებისა და შეზღუდვების დაწესებას, ასევე, ბავშვის მხრიდან მათი
დარღვევის შემთხვევაში განსხვავებული რეაგირების
ტენდენციას. ოჯახთან დაკავშირებულ განსაკუთრებით მწვავე ფაქტორს
წარმოადგენს ბავშვის მიმართ განხორციელებული
ფიზიკური, ემოციური თუ სექსუალური ძალადობა, რაც
ზრდის ემოციური და ქცევითი სირთულეების ჩამოყალიბების
რისკს.
ოჯახურ ფაქტორებზე მსჯელობისას, მნიშვნელოვანია გავითვალისწინოთ კონკრეტული ბავშვის ეთნიკური წარმომავლობა და სხვა სოციო-კულტურული ფაქტორები. ის, რაც, ერთი შეხედვით, რთულ ქცევას შეიძლება წარმოადგენდეს ერთ კულტურაში, შესაძლოა სავსებით
მისაღები ქცევა იყოს მეორეში. 
ფიზიკურ გარემოსთან დაკავშირებული ფაქტორები
- საკლასო ოთახში არსებულ ფიზიკურ გარემოს შეუძლია
მნიშვნელოვანი გავლენა მოახდინოს იქ მყოფთა
გუნება-განწყობაზე, ფორმალური თუ არაფორმალური
აქტივობების მიმდინარეობაზე და გაზარდოს ან
შეამციროს მოსწავლეთა მხრიდან რთული ქცევების
გამოვლენის ალბათობა. ისეთი ფაქტორები, როგორებიცაა
სივრცის სიდიდე ან პირიქით - სიმცირე,
ხმაური, ცუდი განათლება სხვადასხვა კვლევისა და
ემპირიული მონაცემების თანახმად, კავშირშია რთული
ქცევის გამოვლენის ალბათობასთან.







რთული ქცევის სახეები
არსებობს რთული ქცევების მრავალფეროვანი რეპერტუარი,
თუმცა, აქ ჩვენ განვიხილავთ მხოლოდ ზოგიერთ
მათგანს, რომლებიც ხშირად გვხვდება მცირე ასაკის ან
განვითარების დარღვევების მქონე ბავშვებთან როგორც
სახლის, ისე საგანმანათლებლო დაწესებულებებში.
• ტანტრუმი - ეს არის ქცევა, რომელსაც, ხშირად, ყოფით
მეტყველებაში ,,ისტერიკას” უწოდებენ. იგი
აერთიანებს ისეთ განსხვავებულ ემოციურ-ქცევით
გამოვლინებებს, როგორიცაა ძლიერი ტირილი, ყვირილი,
იატაკზე გაწოლა, ფეხების ბაკუნი, თავის რტყმა,
გარშემომყოფების მიმართ ვერბალური და ფიზიკური
აგრესია, საგნების სროლა და სხვა. ტანტრუმი
ძირითადად დამახასიათებელია ტიპური განვითარების 2-3 წლის ასაკის ბავშვებისთვის. როგორც წესი, მისი გამოვლენის სიხშირე იკლებს ასაკთან ერთად. თუმცა, ტანტრუმი ხშირად გვხვდება უფროს ასაკშიც
სპეციალური საჭიროების მქონე ბავშვებთან.
• თვითდამაზიანებელი ქცევა - მიმართულია საკუთარი
სხეულის დაზიანებაზე. ამგვარ ქმედებებს შეიძლება
თან ახლდეს თვითმკვლელობაზე ფიქრი; თუმცა, თვითდამაზიანებელი ქცევები მაშინაც კი სახიფათოა, როცა ბავშვს არ აქვს სუიციდური აზრები. განვითარების დარღვევების დროს თვითდამაზიანებელი
ქცევები შეიძლება ემსახურებოდეს სხვების
ყურადღების მიქცევას, გარემოს რთული მოთხოვნებისგან
გაქცევას ან სტიმულაციას.
• ნივთების დამაზიანებელი ქცევა - საკუთარი ან სხვისი
ნივთების განზრახ, მიზანმიმართული გაფუჭება,
დამტვრევა, განადგურება, დასვრა და ა.შ.
• სტერეოტიპული ქცევა - მთლიანი სხეულის, სხეულის
ცალკეული ნაწილების ან საგნების განმეორებადი
მოძრაობები, მაგალითად, როგორიცაა ტრიალი,
ბრუნვა, რწევა, თავის, ხელისა და ფეხების
ქნევა, საგნების აქეთ-იქით ქნევა, გაღება-დახურვის
მოძრაობები და სხვა. ეს ქცევები ხშირად ემსახურება
თვით-სტიმულაციას, ანუ წარმოადგენს სხვადასხვა
სენსორული (შეგრძნებითი) სტიმულაციის მიღების
საშუალებას. აგრესიული ქცევები - აქ იგულისხმება ფიზიკური და
ვერბალური აგრესიული ქმედებები. ფიზიკურ აგრესიაში
შედის ისეთი ქცევები, რომელიც ფიზიკურ ზიანს ან ტკივილს აყენებს სხვა პირს. მაგალითად, ცემით, თმის მოწიწკვნით, წიხლის ჩარტყმით და სხვ. ხოლო ვერბალური, ანუ სიტყვიერი აგრესია მოიაზრებს
ისეთ ქცევებს, როგორიცაა ყვირილი, გინება, სიტყვიერი შეურაცხყოფა და ა.შ. განვითარების დარღვევების მქონე ბავშვებთან ასეთი აგრესიული
ქცევების გამოვლენას ხელს უწყობს კომუნიკაციური და სოციალური უნარების დეფიციტი, საკუთარი იმპულსების მართვის უუნარობა და პრობლემის გადაჭრის მისაღები გზების არ ცოდნა.
• პიკა - ეს არის საკვებად უვარგისი საგნების, ნივთიერებების
და ა.შ. პირში ჩადება და ჭამა. მცირეწლოვანი
ბავშვების მსგავსი ქცევა პიკად ვერ ჩაითვლება, რადგან
ისინი ამ გზით სამყაროს შეიმეცნებენ, მაგრამ თუ ეს 3
წლის შემდეგაც გაგრძელდა, უკვე რთულ ქცევასთან
გვექნება საქმე. პიკა ხშირად გვხვდება განვითარების
სხვადასხვა დარღვევების შემთხვევებში (მაგ. გონებრივი
ჩამორჩენა, აუტიზმი).
• დეფიციტური ქცევა - ყველა ზემოთ განხილული
რთული ქცევები წარმოადგენდა ისეთ ქცევებს,
რომელთა ჭარბად გამოვლენაც  ბავშვს ან მის გარშემომყოფებს ყოველდღიურ ფუნქციონირებაში.
მათგან განსხვავებით, რთულ ქცევად შეიძლება მოვიაზროთ გარკვეული ქცევების დეფიციტიც. აქ იგულისხმება ისეთი ქცევების ნაკლებობა,
რასაც ბავშვი უნდა ავლენდეს მისი ასაკისა
და განვითარების დონის გათვალისწინებით. ეს არის
ე.წ. დეფიციტური ქცევა. მაგალითად, თუ ბავშვი არ
კონტაქტობს თანატოლებთან, არ ამყარებს თვალით კონტაქტს, არ ერთვება საკლასო აქტივობებში, ეს იქნება დეფიციტური ქცევები.
